text: Nu må der snart gives mere gas på Korskroen
  14 april 2016 kl. 07.02
  En ny støjvold ved Korskro Motorsportscenter skal gøre det muligt at køre flere løb på banen.
  Bestræbelser på at gøre Korskroen til et kraftcenter indenfor dansk motorsport er gået et gear højere op, efter at politikerne i Esbjerg Kommunes Kultur og Fritidsudvalg har sagt ja til, at der skal etableres en støjvold ved banen.
  En støjvold gør det muligt, at afvikle flere løbstyper uden at det går ud over de støjgrænser, som der er i miljøgodkendelsen.
  Esbjerg Motorsport Auto fortæller, at støjvolden giver mulighed for at udvide med bl.a. rallycross, crosskart og legend cars. Det gør det mere attraktivt for publikum, men det giver også mulighed for at få flere medlemmer i klubben, siger bestyrelsesmedlem Søren Pedersen fra Esbjerg Motorsport Auto.
  Den nye støjvold forventes at koste omkring 3.250.000 kroner og bliver nu sendt videre til byrådet til endelig godkendelse.
  